ai4bharat/Pralekha huggingface dataset:
कृषी मंत्रालय
कृषी सचिव मनोज आहुजा यांनी कृषी पायाभूत सुविधा निधी अंतर्गत बँकांसाठी "बँक्स हेराल्डिंग एक्सेलरेटेड रुरल अँड अॅग्रीकल्चर ट्रान्सफॉर्मेशन कॅम्पेन" नावाची नवीन मोहीम सुरू केली
नवी दिल्ली, 12 जुलै 2023
कृषी आणि शेतकरी कल्याण मंत्रालयाचे सचिव मनोज आहुजा यांनी आज कृषि-पायाभूत सुविधा निधी अंतर्गत बँकांसाठी BHARAT  नावाची नवीन मोहीम सुरू केली. 15 जुलै 2023 ते 15 ऑगस्ट 2023 अशी ही एक महिना चालणारी मोहीम असून या मोहिमेचे उद्दीष्ट 7200 कोटी रुपयांचा पल्ला गाठण्याचे आहे. दूर दृश्य प्रणाली द्वारे या मोहिमेची सुरूवात करण्यात आली. या मोहिमेत सार्वजनिक आणि खाजगी क्षेत्रातील व्यावसायिक बँकांचे व्यवस्थापकीय संचालक, कार्यकारी संचालक /अध्यक्ष, प्रादेशिक ग्रामीण बँका, लघु वित्त बँका, बँक नसलेल्या वित्तीय संस्था आणि निवडक सहकारी बँका यांचा समावेश होता. यात 100 हून अधिक बँक अधिकारी सहभागी झाले होते. बँक अधिकारी आणि मंत्रालयाच्या अधिकाऱ्यांच्या मेळाव्याला संबोधित करताना, कृषि पायाभूत सुविधा निधी चे संयुक्त सचिव सॅम्युअल प्रवीण कुमार यांनी या महत्त्वाकांक्षी मुख्य योजनेच्या सुरुवातीपासून झालेल्या प्रगतीला अधोरेखित केले. आपल्या स्वागतपर भाषणात, त्यांनी या योजनेला चालना देण्यासाठी बँकांचा सक्रिय सहभाग आणि पाठिंबा दिल्याबद्दल त्यांचे कौतुक केले. ज्यामुळे देशात 31, 850 पेक्षा जास्त कृषी पायाभूत प्रकल्पांची निर्मिती झाली आहे. ज्यात 24750 कोटी AIF अंतर्गत असलेल्या कर्जाच्या रकमेसह 42,000 कोटी चा खर्च अपेक्षित आहे.
कृषी आणि शेतकरी कल्याण मंत्रालय आणि AIF च्या प्रकल्प देखरेख युनिटकडून मिळालेल्या पाठिंब्याबद्दल समाधान व्यक्त करून, बँकांच्या सहभागी अधिकाऱ्यांनी AIF योजना नवीन उंचीवर नेण्यासाठी अनेक सूचना मांडल्या. स्टेट बँक ऑफ इंडिया, कॅनरा बँक, पंजाब नॅशनल बँक, एचडीएफसी, कोटक महिंद्रा बँक, मध्य प्रदेश ग्रामीण बँक, मध्यांचल ग्रामीण बँक आणि पंजाब ग्रामीण बँक या विविध श्रेणींमध्ये उत्कृष्ट कामगिरी करणार्या बँकांचे, त्यांच्या योगदानातील प्रशंसनीय प्रयत्नाबद्दल कृषी आणि शेतकरी कल्याण मंत्रालयाच्या सचिवांनी अभिनंदन केले. त्यांनी ही योजना पुढे नेण्यासाठी आणि आपल्या देशातील कृषी पायाभूत प्रकल्पांची प्रचंड क्षमता लक्षात घेऊन सर्व बँकांना लक्ष्य साध्य करण्याचे आवाहन केले. सर्व बँकांना या योजनेंतर्गत तयार केलेल्या प्रकल्पांच्या प्रभावाचे योग्य मूल्यमापन करण्याचा सल्लाही त्यांनी यावेळी दिला.
S.Patil/G.Deoda/P.Malandkar
सोशल मिडियावर आम्हाला फॉलो करा:@PIBMumbai /PIBMumbai /pibmumbai pibmumbai[at]gmail[dot]com /PIBMumbai /pibmumbai
(Visitor Counter : 91
अर्थ मंत्रालय
5 लाख रुपयांपर्यंतचे उत्पन्न पूर्णपणे करमुक्त, अधिक प्रमाणित वजावट प्रस्तावित
अंदाजे 3 कोटी छोट्या आणि मध्यमवर्गीय करदात्यांना 23 हजार कोटीपेक्षा जास्त रुपयांचा दिलासा
अल्प बचतीवरील व्याजावरील टीडीएस मर्यादा वाढवली
गृहनिर्माण क्षेत्राला चालना
मध्यमवर्गीय आणि छोट्या करदात्यांसाठी करांमध्ये दिलासा देण्याची अर्थमंत्र्यांकडून घोषणा
नवी दिल्ली, 1 फेब्रुवारी 2019
5 लाख रुपयांपर्यंत वार्षिक उत्पन्न असलेल्या वैयक्तिक करदात्यांना आता पूर्ण करमाफी मिळणार असून, त्यामुळे त्यांना कोणताही प्राप्तीकर भरावा लागणार नाही. संसदेत आज 2019-20 वर्षासाठी हंगामी अर्थसंकल्प सादर करताना केन्द्रीय अर्थ, कंपनी व्यवहार, रेल्वे आणि कोळसा मंत्री पियुष गोयल म्हणाले की, गेल्या साडेचार वर्षात आम्ही केलेल्या प्रमुख कर सुधारणामुळे कर संकलन आणि करदात्यांच्या संख्येत लक्षणीय वाढ झाल्याचे दिसून आले आहे. म्हणूनच कर सुधारणांमधून मिळालेला काही लाभ मध्यमवर्गीय करदात्यांपर्यंत पोहचवण्याचा निर्णय घेण्यात आला आहे."
यामुळे साडेसहा लाख रुपये वार्षिक उत्पन्न असलेल्या व्यक्तीना जर त्यांनी भविष्यनिर्वाह निधी, विशेष बचती, विमा यामध्ये गुंतवणूक केली असेल तर त्यांनाही प्राप्तिकर भरावा लागणार नाही त्याचबरोबर दोन लाख रुपयांपर्यंत गृहकर्जावरील व्याज, शिक्षण कर्जावरील व्याज, राष्ट्रीय निवृत्तीवेतन योजनेतील योगदान, वैद्यकीय विमा, वरिष्ठ नागरिकांचा वैद्यकीय खर्च यासारख्या वजावटींमुळे उच्च उत्पन्न असलेल्या व्यक्तीनाही कुठलाही कर भरावा लागणार नाही. यामुळे स्वयंरोजगारीत, छोटे उद्योग, छोटे व्यापारी, पगारदार आणि ज्येष्ठ नागरिक यांच्यासह अंदाजे 3 कोटी मध्यम वर्गीय करदात्यांना 18,500 कोटी रुपयांचा फायदा होणार आहे.
प्रमाणित वजावटीत वाढ
पगारदार व्यक्तींसाठी प्रमाणित वजावट सध्याच्या 40,000 रुपयांवरून वाढवून 50,000 रूपये करण्यात येत आहे. यामुळे 3 कोटींहून अधिक पगारदार आणि निवृत्तिवेतनधारकांना 4,700 कोटी रुपयांचा अतिरिक्त कर लाभ मिळेल असे अर्थमंत्री म्हणाले.
टीडीएस मर्यादा वाढवली
बँक/ टपाल कार्यालयातील ठेवींवर मिळणाऱ्या व्याजावरील टीडीएस मर्यादा 10,000 रुपयांवरून वाढवून 40,000 रूपये करण्याचा प्रस्ताव आहे. यामुळे छोटे ठेवीदार आणि गृहिणींना लाभ मिळेल.असे गोयल म्हणाले. छोट्या करदात्यांना दिलासा देण्यासाठी भाड्यावरील कर कपातीसाठी टीडीएस मर्यादा 1,80,000 रुपयांवरून वाढवून 2,40,000 रूपये करण्याचा प्रस्ताव आहे.
निवासी घरांना अधिक दिलासा
आपल्या मालकीच्या दुसऱ्या घरावरील नोशनल अर्थात अनुमानित भाड्यावर आकारल्या जाणाऱ्या करात सूट देणायचा प्रस्ताव आहे. एकापेक्षा अधिक घरांची मालकी असेल तर सध्या अनुमानित भाड्यावर कर भरावा लागतो. नोकरी, मुलांचे शिक्षण, पालकांची देखभाल यामुळे दोन ठिकाणी कुटुंब असल्यामुळे मध्यमवर्गीय कुटुंबांना येणाऱ्या अडचणी लक्षात घेऊन ही घोषणा केल्याचे गोयल म्हणाले.
अर्थमंत्र्यांनी एका घराच्या विक्रीतून मिळालेला 2 कोटी रुपयांपर्यंत भांडवली नफा अन्य दोन घरे खरेदी करण्यासाठी वापरण्यासाठी प्राप्तिकर कायद्याच्या कलम 54 अंतर्गत भांडवली लाभ मर्यादा वाढवण्याचे प्रस्तावित केले आहे. मात्र हा लाभ आयुष्यात एकदाच घेता येईल. परवडणाऱ्या घरांतर्गत अधिकाधिक घरे उपलब्ध व्हावीत यासाठी प्राप्तिकर कायद्याच्या कलम 80- आयबीए अंतर्गत लाभ आणखी एक वर्षासाठी वाढवण्यात आले आहेत. 31 मार्च 2020 पर्यंत मंजूर प्रकल्पांना हे लागू असेल. गृहनिर्माण क्षेत्राला चालना देण्यासाठी विक्री न झालेल्या घरांच्या अनुमानित भाड्यावरील कर सवलतीचा अवधी प्रकल्प पूर्ण झाल्याच्या वर्ष अखेरीपासून दोन वर्षापर्यंत वाढवण्याचे प्रस्तावित आहे.
B.Gokhale/S.Kane/D.Rane
(Visitor Counter : 115
उपराष्ट्रपती कार्यालय
23 व्या हॉर्नबिल महोत्सवाचे उपराष्ट्रपतींच्या हस्ते उद्घाटन
नवी दिल्ली, 1 डिसेंबर 2022
उपराष्ट्रपती जगदीप धनखड यांनी आज नागालँडची राजधानी कोहिमाजवळील किसामा येथील नागा हेरिटेज व्हिलेजमध्ये आयोजित 23 व्या हॉर्नबिल महोत्सवाचे उद्घाटन केले. उपराष्ट्रपतींनी नागालँडचे राज्यपाल आणि मंत्री यांच्या समवेत उद्घाटन समारंभाचा घंटा नाद करून "उत्सवांचा उत्सव" सुरु झाल्याची घोषणा केली.
उपराष्ट्रपती म्हणून धनखड यांचा नागालँडचा हा पहिलाच दौरा असून, उद्घाटन समारंभामध्ये सिफी  आणि अमुला काक्सा  देऊन त्यांचा सत्कार करण्यात आला.
उपस्थितांना संबोधित करताना उपराष्ट्रपती म्हणाले की, भारत ही संस्कृतीची भूमी आहे आणि भारतीयांना त्यांच्या आदिवासी संस्कृतीचा अभिमान आहे.
नागा समुदायाची अनोखी संस्कृती आणि गौरवशाली इतिहासाची प्रशंसा करून धनखड म्हणाले, "मी आदिवासी संस्कृतीला सलाम करतो. आदिवासी ऊर्जेला सलाम करतो."
राज्याच्या मंत्रमुग्ध करणाऱ्या निसर्ग सौंदर्याचे वर्णन करून ते म्हणाले की राज्यात पर्यटनाची मोठी क्षमता आहे आणि त्याचा पूर्ण क्षमतेने वापर व्हायला हवा.
देशात महिलांविरोधातल्या सर्वात कमी गुन्हेगारीचे प्रमाण असलेल्या नागालँडची प्रशंसा करून उपराष्ट्रपती म्हणाले की, हे राज्य महिला सक्षमीकरणाचा मार्ग दाखवत आहे.
आजपासून भारताने जी-20 परिषदेचे अध्यक्षपद स्वीकारले आहे, असे नमूद करून धनखड म्हणाले की, पुढील वर्षी एप्रिलमध्ये राज्यात जी-20 ची बैठक होणार आहे, तेव्हा जगाला नागा आदरातिथ्य अनुभवता येईल. यावेळी उपराष्ट्रपतींनी महोत्सवाच्या स्मरणार्थ टपाल तिकिटाचे प्रकाशनही केले.N.Chitale/R.Agashe/D.Rane
सोशल मिडियावर आम्हाला फॉलो करा:@PIBMumbai /PIBMumbai /pibmumbai pibmumbai[at]gmail[dot]com /PIBMumbai /pibmumbai
(Visitor Counter : 136
आर्थिक व्यवहार विषयक मंत्रिमंडळ समिती
सिक्किम खनिज महामंडळाचे चार कोटी रूपयांपेक्षा जास्त थकीत असलेले कर्ज आणि त्यावरील व्याज माफ करण्याच्या निर्णयाला मंत्रिमंडळाची मान्यता
(नवी दिल्ली, 27 नोव्हेंबर 2019
पंतप्रधान नरेंद्र मोदी यांच्या अध्यक्षतेखाली आज झालेल्या मंत्रिमंडळाच्या आर्थिक व्यवहार समितीच्या बैठकीने सिक्किम खनिज महामंडळाचे थकीत 54 लाख रूपयांचे कर्ज आणि त्यावरील व्याज माफ करण्यात आले. सिक्किम खनिज महामंडळाने घेतलेले कर्ज आणि त्यावरील व्याज मिळून 424.40 लाखापेक्षा जास्त रक्कम होती. 01 एप्रिल 2019 च्या आर्थिक नोंदीनुसार महामंडळाला असलेले कर्ज आणि त्यावर चढलेले व्याज माफ करण्याचा निर्णय आज घेण्यात आला.
फायदा: -
सरकारने महामंडळाचे कर्ज माफ केल्यामुळे सिक्किम खनिज महामंडळाला कर्जावर व्याज द्यावे लागणार नाही. त्यामुळे महामंडळाकडे इतर कामासाठी खेळते भांडवल, रोकड उपलब्ध होवू शकणार आहे.
पृष्ठभूमी:-
सिक्किम खनिज महामंडळाची 27 फेब्रुवारी, 1960 रोजी सरकारी नियमांतर्गत, स्थापना केली आहे. मात्र महामंडळ अस्तित्वात आल्यापासून त्याचा कारभार तोट्यात आहे. महामंडळांचा जास्तीत जास्त चांगला उपयोग होवून त्याचा कारभार फायद्यामध्ये आणण्यासाठी नियुक्त केलेल्या सल्लागार महामंडळाने आपल्या कामात वैविध्य आणून उत्पन्न वाढवण्याचे मार्ग सुचवले होते.
महामंडळाच्या कार्यपद्धतीमध्ये सुधारणा करून आणि विविध प्रकारांनी उत्पन्नाचे स्त्रोत वाढवण्याचे प्रयत्न करण्यात आले आहेत. यामध्ये महामंडळाकडे पडून असलेले स्क्रॅप विकून 11.21 लाख रूपये कमावण्यात आले. उत्पन्न वाढीसाठी इतर उपाय योजनांच्या बरोबरच कर्मचारी वर्गासाठी स्वेच्छा निवृत्ती योजना काढूनही बचत करण्यात आली.
B.Gokhale/S.Bedekar/P.Kor
शिक्षण मंत्रालय
एनसीईआरटी म्हणजेच “राष्ट्रीय शिक्षण संशोधन आणि प्रशिक्षण परिषदे’’ला अभिमत विद्यापीठाचा दर्जा - धर्मेंद्र प्रधान यांची घोषणा
एनसीईआरटी च्या 63 व्या स्थापना दिन सोहळ्याला धर्मेंद्र प्रधान यांची उपस्थिती
नवी दिल्ली, 1 सप्टेंबर 2023
केंद्रीय शिक्षण आणि कौशल्य विकास आणि उद्योजकता मंत्री धर्मेंद्र प्रधान आज नवी दिल्ली येथे एनसीईआरटी च्या 63 व्या स्थापना दिन सोहळ्याला उपस्थित होते. यावेळी मंत्री प्रधान यांनी "केंद्रीय शैक्षणिक तंत्रज्ञान संस्था" सीआईईटी च्या नवीन माहिती आणि संप्रेषण तंत्रज्ञान  प्रयोगशाळेचे उद्घाटन केले.
शालेय शिक्षण आणि साक्षरता विभाग, शिक्षण मंत्रालयचे सचिव आर संजय कुमार; एनसीईआरटीचे संचालक प्रा. दिनेश प्रसाद सकलानी; ‘एनआयईपीए’चे कुलगुरु महेशचंद्र पंत आणि शिक्षण मंत्रालय, एनसीईआरटी , केंद्रीय विद्यालय संघटना, नवोदय विद्यालय समिती आणि सीबीएसईचे वरिष्ठ अधिकारी देखील उपस्थित होते.
यावेळी बोलताना प्रधान यांनी एनसीईआरटीला अभिमत विद्यापीठाचा दर्जा देण्यात आल्याची माहिती दिली. एनसीईआरटीने संशोधन, सक्रियपणे आकार देणारे शालेय शिक्षण, शिक्षक प्रशिक्षण, आणि प्रौढ साक्षरता या क्षेत्रांत आपली जबरदस्त उपस्थिती दर्शवली आहे. एनसीईआरटी संशोधन विद्यापीठ झाल्यावर जागतिक सहकार्यासाठी आणि जागतिक शैक्षणिक मंचावर योगदानासाठी संधी देईल, असेही ते म्हणाले.
मंत्री पुढे म्हणाले की एनसीईआरटीने विकसित केलेले 3 ते 8 वयोगटातील मुलांसाठी तयार केलेले “जादुई पिटारा”जे खेळावर आधारित शिक्षण-शैक्षणिक साहित्य बदलाचे एक साधन म्हणून समोर येईल, ज्याचा फायदा देशातील 10 कोटी मुलांना होईल यावर त्यांनी जोर दिला. प्रधान यांनी मातृभाषेतील सामग्री विकसित करण्यावरही भर दिला.
संजय कुमार यांनी राष्ट्रीय शैक्षणिक धोरण 2020 च्या सूचनांनुसार शैक्षणिक साहित्य विकसित करण्यासाठी एनसीईआरटीने केलेल्या प्रयत्नांची प्रशंसा केली. एनसीईआरटी अनुवादिनीसारख्या सॉफ्टवेअरच्या मदतीने 22 भाषांमध्ये शैक्षणिक साहित्य विकसित करणार असल्याची माहितीही त्यांनी दिली.
कार्यक्रमादरम्यान, भोपाळच्या प्रादेशिक शिक्षण संस्थेच्या विद्यार्थ्यांनी 22 भाषांमध्ये सादर केलेल्या गाण्यासह जादूई पिटारा यावर आधारित एक संहितेचे सादरीकरण देखील केले. एनसीईआरटीच्या अनेक महत्त्वपूर्ण उपक्रम आणि उपलब्धींवर प्रकाश टाकणारा एक लघुपट ही या कार्यक्रमादरम्यान प्रदर्शित करण्यात आला.
S.Bedekar/G.Deoda/P.Malandkar
सोशल मिडियावर आम्हाला फॉलो करा:@PIBMumbai /PIBMumbai /pibmumbai pibmumbai[at]gmail[dot]com /PIBMumbai /pibmumbai
(Visitor Counter : 60
मंत्रिमंडळ
आंध्रप्रदेश मधे केंद्रीय विद्यापीठ स्थापन करण्यासाठी मंत्रिमंडळाची मान्यता
नवी दिल्ली, 16 मे 2018
आंध्रप्रदेश मधे ‘आंध्रप्रदेश केंद्रीय विद्यापीठ’ या नावाने, अनंतपुर जिल्ह्यात जनथालुरू इथे केंद्रीय विद्यापीठ स्थापन करण्याला केंद्रीय मंत्रिमंडळाने तत्वतः मान्यता दिली आहे.या विद्यापीठाच्या उभारणीच्या पहिल्या टप्प्याच्या खर्चासाठी 450 कोटी रुपयांची तरतूद करण्यात आली आहे.
केंद्रीय विद्यापीठ, अस्थाई परिसरातून कार्यान्वित करण्याच्या प्रस्तावालाही मंत्रिमंडळाने मंजुरी दिली आहे.
या मंजुरीमुळे उच्च शिक्षण प्राप्त करण्याच्या संधीत वाढ होणार असून दर्जात्मक वाढ अपेक्षित आहे. याचबरोबर प्रादेशिक असमतोल कमी व्हायला मदत होणार आहे. आंध्रप्रदेश पुनर्गठन कायदा 2014 च्या प्रभावी अंमलबजावणीला यामुळे मदत होणार आहे.
N.Sapre/N.Chitale/D.Rane
(Visitor Counter : 89
नवीन आणि नवीकरणीय ऊर्जा मंत्रालय
नवीकरणीय ऊर्जा क्षेत्रातील महिलांचा सहभाग वाढवण्याचे आणि शून्य कार्बन उत्सर्जनाच्या दिशेने भारताच्या ऊर्जा संक्रमणाला चालना देण्याचे केंद्रीय ऊर्जा आणि नवीन आणि नवीकरणीय ऊर्जा मंत्री आर. के. सिंह यांचे आवाहन
जागतिक पर्यावरण दिनानिमित्त 5 जून, 2023 रोजी नवी दिल्ली येथे , नवीन आणि नवीकरणीय ऊर्जा मंत्रालयाने “नवीकरणीय ऊर्जा क्षेत्रामधील महिला: धोरण, तंत्रज्ञान, कौशल्य आणि वित्तपुरवठा यावर संवाद ” या कार्यक्रमाचे आयोजन केले होते.
या कार्यक्रमात बोलताना केंद्रीय ऊर्जा तसेच नवीन आणि नवीकरणीय ऊर्जा मंत्री आर के सिंह यांनी नवीकरणीय ऊर्जा क्षेत्रातील भारताच्या महत्त्वाच्या कामगिरीचा उल्लेख केला. पूर्व-औद्योगिक पातळीपेक्षा 2°सेल्सियसच्या खाली तापमान वाढ मर्यादित करण्यासाठी भारताची कार्यवाही पॅरिस करारातील वचनबद्धतेनुसार आहे, असे त्यांनी सांगितले. नवीकरणीय ऊर्जा क्षेत्रात महिलांचा सहभाग वाढवण्याचे आणि शून्य कार्बन उत्सर्जनाच्या दिशेने भारताच्या ऊर्जा संक्रमणाला चालना देण्याचे आवाहन त्यांनी यावेळी केले.
सामुदायिक सहभाग आणि घरगुती स्तरावरील कृतीतून तळागाळात बदल घडवून आणण्यासाठी महिला अधिक प्रभावी कशा आहेत हे त्यांनी अधोरिखित केले. विशेषतः ग्रामीण भागातील महिलांना विकेंद्रित नवीकरणीय ऊर्जेचा  फायदा होऊ शकतो आणि उपजीविकेच्या खात्रीशीर संधी मिळू शकतात, असे त्यांनी नमूद केले. हरित स्वयंपाक पद्धतीकडे वळण्यात महिला मोठी भूमिका बजावू शकतात,हे शून्य कार्बत उत्सर्जन उद्दिष्ट गाठण्यासाठी आणखी एक मोठे पाऊल ठरू शकते यावरही त्यांनी प्रकाश टाकला.
यावेळी , नवीन आणि नवीकरणीय ऊर्जा मंत्रालयाने खालील श्रेणींमध्ये नवीकरणीय ऊर्जा क्षेत्रातील महिलांच्या कार्य निश्चितीची घोषणा केली:
• कामाच्या ठिकाणी लिंग-विविधतेला चालना देणे
• उत्कृष्ट महिला उद्योजक 
• ग्रामीण महिला उद्योजक
• नवीकरणीय ऊर्जेच्या वापरासाठी महिलांना प्रोत्साहन देणाऱ्या स्वयंसेवी संस्था किंवा नागरी संस्था
• शहरी भागात आणि ग्रामीण भागात स्वतंत्रपणे नवीकरणीय ऊर्जेसाठी बदलाचे नेतृत्व करणाऱ्या महिला
एनआरडीसी इंडिया  यांच्या संयुक्त विद्यमाने हा कार्यक्रम आयोजित करण्यात आला होता, याचा उद्देश खालीलप्रमाणे आहे.
• प्रत्यक्ष अंमलबजावणीबद्दल आणि नवीकरणीय ऊर्जा तंत्रज्ञानाच्या वापराबद्दल महिला नेतृत्वाच्या अनुभवातून बोध घेणे
• नवीकरणीय ऊर्जा मूल्य शृंखलेत महिलांची महत्त्वाची भूमिका समजून घेणे आणि सहाय्यक धोरणे, नाविन्यपूर्ण आर्थिक यंत्रणा आणि क्षमता बांधणीद्वारे महिलांचा वाढलेला सहभाग देशातील दीर्घकालीन ऊर्जा सुरक्षेवर कशाप्रकारे परिणाम करू शकतो हे समजून घेणे
• महिलांच्या नेतृत्वाखालील हवामान-स्नेही उपायांच्या अंमलबजावणीत वाढ करण्याच्या दृष्टीने आर्थिक, तंत्रज्ञान आणि कौशल्याशी संबंधित आव्हाने आणि संभाव्य हस्तक्षेप ओळखणे
केंद्रीय मंत्रालये, राज्यांचे विभाग, बहुस्तरीय संस्था, वित्तपुरवठादार, तंत्रज्ञान पुरवठादार, विचारवंत आणि लाभार्थ्यांसह मूल्य साखळीतील भागधारकांचा समावेश असलेल्या या कार्यक्रमात 180 हून अधिक सहभागींनी भाग घेतला.
संसदीय कामकाज मंत्रालय
स्वातंत्र्याचा अमृत महोत्सव आणि आठवा आंतरराष्ट्रीय योग दिनाचा भाग म्हणून संसदीय कामकाज मंत्रालयाने योग कार्यशाळेचे केले आयोजन
योगामुळे तणाव कमी होतो आणि दैनंदिन जीवनात कार्यक्षमता वाढते : अतिरिक्त सचिव,श्री सत्य प्रकाश
नवी दिल्ली, 16 जून 2022
स्वातंत्र्याचा अमृत महोत्सव आणि 8 व्या आंतरराष्ट्रीय योग दिनाचा भाग म्हणून , संसदीय कार्य मंत्रालयाने 15 जून, 2022 रोजी संसद भवन एनेक्स, नवी दिल्ली येथे योगगुरू डॉ. सुरक्षित गोस्वामी यांच्या मार्गदर्शनाखाली एक योग कार्यशाळा आयोजित केली होती.संसदीय कामकाज मंत्रालयाचे अतिरिक्त सचिव डॉ. सत्य प्रकाश यांनी या कार्यशाळेचे उदघाटन केले आणि डॉ. सुरक्षित गोस्वामी यांचा परिचय करून देत आपल्या दैनंदिन जीवनातील योगाचे महत्त्व अधोरेखित केले.
डॉ.सुरक्षित गोस्वामी यांनी मंत्रालयातील सर्व अधिकारी तसेच कर्मचाऱ्यांना योगासने व प्राणायाम करण्याबाबत मार्गदर्शन केले आणि कार्यालयीन वेळेत योगासनातून ताणतणाव कमी करून कामाची कार्यक्षमता वाढविण्याबाबत माहिती दिली.
अतिरिक्त सचिव, डॉ.सत्य प्रकाश,संचालक सुमन बारा, आणि मंत्रालयातील इतर सर्व अधिकारी/कर्मचारी कार्यशाळेत सहभागी झाले होते.
S.Kane/S.Patgaonkar/P.Malandkar
सोशल मिडियावर आम्हाला फॉलो करा: @PIBMumbai /PIBMumbai /pibmumbai pibmumbai[at]gmail[dot]com
(Visitor Counter : 107
सुक्ष्म, लघु आणि मध्यम उदयोग मंत्रालय
खादी कापडाची जागतिक स्तरावर पुन्हा मोहोर, ‘पॅटागोनिया’ या अमेरिकेच्या फॅशन ब्रँडने आपल्या वस्त्रप्रावरणांसाठी केली खादी डेनिमची निवड
शाश्वत आणि शुद्धता यांचे प्रतिक असलेल्या खादीने जागतिक फॅशन विश्वात मोठी भरारी घेतली आहे. अमेरिका स्थित जागतिक स्तरावरचा अग्रगण्य फॅशन ब्रँड, ‘पॅटागोनिया’, डेनिम कपडे तयार करण्यासाठी आता हाती बनवलेल्या खादी डेनिमचा उपयोग करत आहे. पॅटागोनियाने, वस्त्रोद्योग क्षेत्रातल्या नामांकित अरविंद मिल्स द्वारे 1.08 कोटी रुपये किमतीच्या सुमारे 30,000 मीटर खादी डेनिम कापडाची गुजरातमधून खरेदी केली आहे.
जुलै 2017 मध्ये खादी आणि ग्रामोद्योग आयोगाने , अहमदाबाद इथल्या अरविंद मिल्स समवेत, खादी डेनिम उत्पादनाचा जगभरात व्यापार करण्यासाठी करार केला. तेव्हापासून अरविंद मिल्स, गुजरातमधल्या, केव्हीआयसीचे प्रमाणित खादी संस्थांमधून दरवर्षी मोठ्या प्रमाणात खादी डेनिम कापडाची खरेदी करत आहे.
पॅटागोनियाच्या खादी डेनिम खरेदीमुळे, खादी कारागीरांसाठी अतिरिक्त 1.80 लाख मनुष्य तास म्हणजेच 27,720 मानव दिवस कामाची निर्मिती झाली आहे. ऑक्टोबर 2020 मध्ये कामाची ऑर्डर नोंदवण्यात आली आणि नियोजित 12 महिन्याच्या काळात म्हणजेच ऑक्टोबर 2021 मध्ये याची पूर्तता करण्यात आली.
खरेदीला अंतिम स्वरूप देण्यापूर्वी पॅटागोनियाने, जागतिक मुल्यांकन करणाऱ्या एनईएसटी, नेस्ट या अमेरिका स्थित त्रयस्थ कंपनीची नियुक्ती केली. गोंडाळ इथे डेनिम उत्पादनाच्या संपूर्ण प्रक्रियेचे म्हणजेच कताई, विणणे, कार्डिंग,डायिंग, मजुरी, मजुरांच्या वयाची पडताळणी यासारख्या उत्पादनाशी निगडीत संपूर्ण प्रक्रियेचे मुल्यांकन करण्यासाठी ही त्रयस्थाची नियुक्ती करण्यात आली. नेस्टने उद्योग भारती इथे सर्व निकषांचे मुल्यांकन केल्यानंतर कताई आणि हातमाग विणकाम, नेस्टचे हस्तकला सील साठी पात्र असल्याचे प्रमाणपत्र दिले. देशातल्या खादी संस्थेच्या कार्यव्यवहारात, नैतिक मानकांची पूर्तता करण्यासाठी आंतरराष्ट्रीय त्रयस्थ मुल्यांकन कर्त्याकडून, प्रमाणपत्र आणि मुल्यांकनाची ही पहिलीच वेळ आहे.
सांस्कृतिक मंत्रालय
पंतप्रधान नरेंद्र मोदी यांना प्रदान करण्यात आलेली स्मृतीचिन्हे आणि भेटवस्तूंचा 2 ऑक्टोबर ते 31 ऑक्टोबर 2023 या कालावधीत होणार ई-लिलाव
नवी दिल्ली, 2 ऑक्टोबर 2023
भारत सरकारचे सांस्कृतिक मंत्रालय ,पंतप्रधान नरेंद्र मोदी यांना मिळालेल्या भेटवस्तू आणि स्मृतीचिन्हांच्या भव्य मालिकेचे प्रदर्शन करणाऱ्या ई-लिलाव कार्यक्रमाची आनंदाने घोषणा करत आहे. या ई-लिलावामध्ये भारताचा समृद्ध वारशाचे दर्शन घडवणाऱ्या कलाकृतींचा अद्वितीय संग्रह आहे. हा ई-लिलाव 2 ऑक्टोबर ते 31 ऑक्टोबर 2023 या कालावधीत https://pmmementos.gov.in/. या संकेतस्थळावर होईल.
केंद्रीय सांस्कृतिक आणि परराष्ट्र व्यवहार राज्यमंत्री मीनाक्षी लेखी यांनी आगामी ई-लिलावाबद्दल प्रसारमाध्यमांना माहिती दिली. हा आगामी ई-लिलाव यशस्वी लिलावांच्या मालिकेतील पाचवी आवृत्ती असून पहिला लिलाव जानेवारी 2019 मध्ये झाला होता अशी माहिती लेखी यांनी याप्रसंगी बोलताना दिली. मागील 4 आवृत्त्यांमध्ये, 7000 हून अधिक वस्तू ई-लिलावात ठेवण्यात आल्या होत्या आणि यावेळीच्या ई-लिलावासाठी 912 वस्तू मांडण्यात आल्या आहेत, असे त्यांनी सांगितले. केंद्र सरकारचा हा प्रमुख उपक्रम आपली राष्ट्रीय नदी, गंगा हिचे जतन आणि पुनर्संचयन करण्यासाठी तसेच गंगेची नाजूक परिसंस्था वर्धित करण्यासाठी समर्पित आहे, असे लेखी यांनी सांगितले. या लिलावाद्वारे प्राप्त होणारा निधी या उदात्त हेतूसाठी हातभार लावेल आणि या अमूल्य राष्ट्रीय संपत्तीचे रक्षण करण्यासाठी आमची अढळ वचनबद्धता अधिक दृढ करेल, असेही त्या म्हणाल्या.
या ई-लिलावासाठी उपलब्ध स्मृतिचिन्हांचा विविध रंगी संग्रह पारंपरिक कला प्रकारांचा आदर्श नमुना आहेत. या संग्रहात चित्रे, विशेष कौशल्याने तयार केलेली शिल्पे, देशी हस्तकला आणि मंत्रमुग्ध करणाऱ्या लोक कलाकृतींचा आणि आदिवासी कलाकृतींचा समावेश आहे. यापैकी काही वस्तू पारंपरिक रित्या सन्मान आणि आदराचे प्रतीक म्हणून प्रदान केल्या जातात, ज्यात पारंपरिक वस्त्र, शाल, पगडी आणि औपचारिक तलवारी यांचा समावेश आहे. या ई-लिलावासाठी ठेवण्यात आलेल्या उत्कृष्ट कलाकृतींमध्ये मोढेरा सूर्य मंदिर आणि चित्तौडगडच्या विजय स्तंभ यासारख्या वास्तुशास्त्रीय चमत्कारांच्या प्रतिकृतींचा समावेश आहे. चंबा रुमाल, पट्टचित्र, ढोकरा कला, गोंड कला आणि मधुबनी कला यासारख्या उल्लेखनीय कलाकृती आपल्या विविध समुदायांच्या मूर्त आणि अमूर्त दोन्ही पैलूंचा अंतर्भाव करून चिरकाल आणि गहन संस्कृतीचे सार प्रतिबिंबित करतात.
मागील आवृत्त्यांप्रमाणेच, या ई-लिलावातून मिळणारे उत्पन्न एका उदात्त हेतूसाठी, विशेषत: नमामि गंगे उपक्रमाच्या समर्थनार्थ वापरले जाणार आहे.
सर्वसामान्य जनता पुढील संकेतस्थळावर लॉग इन करून किंवा नोंदणी करून ई-लिलावात सहभागी होऊ शकते.
https://pmmementos.gov.in/#/S.Patil/S.Mukhedkar/D.Rane
सोशल मिडियावर आम्हाला फॉलो करा:@PIBMumbai /PIBMumbai /pibmumbai pibmumbai[at]gmail[dot]com /PIBMumbai /pibmumbai
(Visitor Counter : 51
राष्ट्रपती कार्यालय
ईद-उझ-जुहाच्या पूर्वसंध्येला राष्ट्रपतींच्या शुभेच्छा
राष्ट्रपती राम नाथ कोविंद यांनी ईद-उझ-जुहाच्या पूर्वसंध्येला नागरिकांना शुभेच्छा दिल्या आहेत.
राष्ट्रपतींनी आपल्या संदेशात म्हटले आहे की, “ईद-उझ -जुहाच्या निमित्ताने मी सर्व नागरिकांना, विशेषत: आमच्या मुस्लिम बांधवांना शुभेच्छा देतो.
ईद-उझ-जुहा हा प्रेम, निस्वार्थीपणा आणि त्याग या भावनेबद्दल कृतज्ञता व्यक्त करण्याचा आणि सर्वसमावेशक समाजात ऐक्य आणि बंधुत्वासाठी एकत्रितपणे काम करण्याचा उत्सव आहे.
ईदचा उत्सव हा आपला आनंद सामायिक करण्याची आणि गरीब आणि निराधार लोकांना मदत करण्याची संधी देखील आहे.
कोविड -19 चा प्रसार रोखण्यासाठी उपाययोजनांचा अवलंब करून लढा देण्याचा आणि समाजातील प्रत्येक घटकाच्या आनंद व कल्याणासाठी कार्य करण्याचा संकल्प करूया.”
राष्ट्रपतींचा संदेश पाहण्यासाठी येथे क्लिक करा:
आरोग्य आणि कुटुंब कल्याण मंत्रालय
कोविड-19 ची ताजी माहिती
देशव्यापी कोविड प्रतिबंधक लसीकरण मोहिमे अंतर्गत आतापर्यंत 181.56 कोटी लसमात्रा देण्यात आल्या आहेत.
भारतातील उपचाराधीन रुग्णांची संख्या सध्या 23,913 आहे
उपचाराधीन रुग्णांचे प्रमाण 0.06% आहे
रुग्ण बरे होण्याचा दर सध्या 98.74% आहे.
गेल्या 24 तासात 2,741 रुग्ण बरे झाल्, त्यामुळे बरे झालेल्या एकूण रुग्णसंख्या वाढून 4,24,70,515
वर
गेल्या 24 तासात 1,581 नवे रुग्ण आढळले.
दैनंदिन पॉझिटिव्हिटी दर 
साप्ताहिक पॉझिटिव्हिटी दर 
आतापर्यंत एकूण 78.36 कोटी चाचण्या करण्यात आल्या. गेल्या 24 तासात 5,68,471 चाचण्या करण्यात आल्या
संरक्षण मंत्रालय
भारत आणि मलेशिया यांच्यातील संरक्षणविषयक औद्योगिक सहकार्य अधिक दृढ करण्याच्या उद्देशाने एचएएलने क्वालालंपूर येथे सुरु केलेल्या प्रादेशिक कार्यालयाचे संरक्षण मंत्री राजनाथ सिंह यांच्या हस्ते उद्घाटन
नवी दिल्ली, 11 जुलै 2023
संरक्षण विषयक सामुग्रीची निर्यात हा संरक्षण सामग्री उद्योगांच्या शाश्वत वृद्धीचा महत्त्वाचा आधारस्तंभ असून तिला बळ देण्याच्या उद्देशाने संरक्षणमंत्री राजनाथ सिंह यांनी आज, 11 जुलै 2023 रोजी हिंदुस्तान एअरोनॉटिक्स लिमिटेड या कंपनीच्या क्वालालंपूर येथील प्रादेशिक कार्यालयाचे उद्घाटन केले. एचएएलचे हे प्रादेशिक कार्यालय भारत आणि मलेशिया यांच्यातील संरक्षण विषयक उद्योगांच्या घनिष्ठ सहयोगी संबंधांत सुलभता आणण्यासाठी उपयुक्त ठरणार आहे. एचएएल कंपनीचे आग्नेय आशियायी प्रदेशाशी आणखी विस्तृत संबंध प्रस्थापित करण्यासाठी हे कार्यालय महत्त्वाचे केंद्र म्हणून काम करेल तसेच भारतीय संरक्षण क्षेत्रातील इतर सार्वजनिक उपक्रम कंपन्यांना आग्नेय आशियायी प्रदेशाशी जोडणारी खिडकी म्हणून काम करेल.
भारतीय वंशाच्या व्यक्ती मोठ्या संख्येने राहत असलेल्या देशांमध्ये मलेशियाचा दुसरा क्रमांक लागतो.तसेच मलेशियात स्थायिक झालेल्या अनिवासी भारतीयांची संख्या देखील लक्षणीय आहे.संरक्षणमंत्री राजनाथ सिंह यांनी त्यांच्या या मलेशिया भेटीदरम्यान दोन वेळा तेथील भारतीय समुदायाशी संवाद साधला. संरक्षण मंत्र्यांनी पहिल्या संवादादरम्यान मलेशिया सरकारमधील मंत्री तसेच वरिष्ठ सरकारी अधिकारी आणि राजकारण, संस्कृती तसेच उद्योग क्षेत्रातील सुप्रसिध्द व्यक्तींची भेट घेऊन चर्चा केली.
एका वेगळ्या कार्यक्रमात राजनाथ सिंह यांनी मलेशियातील भारतीय समुदायांच्या विविध संघटनांचे नेते आणि सदस्य यांच्यासह तेथील वैविध्यपूर्ण आणि चैतन्याने भरलेल्या भारतीय समुदायाच्या सदस्यांशी संवाद साधला.
यावेळी बोलताना संरक्षण मंत्र्यांनी ‘वसुधैव कुटुंबकम’ या संकल्पनेतील भावना अधोरेखित करत भारत आणि मलेशिया या दोन्ही देशांच्या सामायिक समृद्धीसाठी प्रामाणिकपणे काम करण्यासाठी तेथील भारतीय समुदायाला प्रोत्साहित केले.
केंद्रीय मंत्री राजनाथ सिंह यांनी पेटालिंग जाया येथील रामकृष्ण मिशन संस्थेला देखील भेट दिली आणि स्वामी विवेकानंदांच्या पुतळ्याला पुष्पांजली अर्पण केली. पंतप्रधान नरेंद्र मोदी यांच्या हस्ते नोव्हेंबर 2015 मध्ये या पुतळ्याचे अनावरण करण्यात आले होते.
याशिवाय, संरक्षणमंत्र्यांनी ब्रिकफिल्ड्स येथील भारत आणि मलेशिया यांच्यातील मैत्रीचे प्रतिक असलेल्या तोरणा गेटला देखील भेट दिली.
S.Kane/S.Chitnis/ P.Malandkar
सोशल मिडियावर आम्हाला फॉलो करा:@PIBMumbai /PIBMumbai /pibmumbai pibmumbai[at]gmail[dot]com /PIBMumbai /pibmumbai
(Visitor Counter : 73
पंतप्रधान कार्यालय
पंतप्रधानांच्या हस्ते होणार महाराजा सुहेलदेव स्मारक आणि चित्तौरा तलावाच्या विकास कामाचा पायाभरणी समारंभ
पंतप्रधान नरेंद्र मोदी यांच्या हस्ते व्हिडिओ कॉन्फरन्सिंगच्या माध्यमातून १६ फेब्रुवारी २०२१ रोजी सकाळी अकरा वाजता महाराजा सुहेलदेव स्मारक आणि चित्तौरा तलावाच्या विकास कामांचा पायाभरणी समारंभ होणार आहे. उत्तर प्रदेशमधील बहराइचमध्ये होणाऱ्या या कार्यक्रमात महाराजा सुहेलदेव यांची जयंती साजरी होणार आहे. उत्तर प्रदेशचे मुख्यमंत्री योगी आदित्यनाथ देखील या समारंभास उपस्थित राहणार आहेत.
या प्रकल्पात महाराजा सुहेलदेव यांचा अश्वारूढ पुतळा बसविणे, तसेच उपाहारगृह, अतिथी कक्ष, आणि लहान मुलांसाठी उद्यान यासारख्या विविध पर्यटन सुविधांचा विकास करणे यांचा समावेश आहे.
महाराजा सुहेलदेव यांची देशभक्ती आणि सेवा ही सर्वांसाठी प्रेरणादायी आहे आणि या स्मारकाच्या विकासामुळे महाराजा सुहेलदेव यांच्या वीर गाथेबद्दल देशाला अधिक चांगल्या प्रकारे परिचय होऊ शकणार आहे. या क्षेत्राची पर्यटन क्षमता देखील यामुळे वाढण्यास मदत होणार आहे.
Jaydevi PS/S.Shaikh/P.Kor